*****

ΚΑΝΟΝΙΣΜΟΣ (ΕΟΚ) αριθ. 2870/87 ΤΗΣ ΕΠΙΤΡΟΠΗΣ

της 25ης Σεπτεμβρίου 1987

που τροποποιεί τον κανονισμό (ΕΟΚ) αριθ. 2351/87 σχετικά με τη μείωση της αγοράς των οίνων που αναφέρεται στο άρθρο 44 του κανονισμού (ΕΟΚ) αριθ. 822/87 του Συμβουλίου για την περίοδο 1987/88

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1972/87 (2), και ιδίως το άρθρο 44,

Εκτιμώντας:

ότι ο κανονισμός (ΕΟΚ) αριθ. 2351/87 της Επιτροπής (3) προβλέπει μείωση της τιμής αγοράς για τους οίνους που παραδίδονται σε ορισμένες αποστάξεις, προκειμένου να εξαλειφθεί το οικονομικό πλεονέκτημα από το οποίο επωφελήθηκαν οι παραγωγοί που προέβησαν στην αύξηση του αλκοολικού τίτλου με προσθήκη σακχαρόζης ή χρησιμοποίησαν γλεύκη για τα οποία είχαν χορηγηθεί ενισχύσεις· ότι είναι δυνατόν να απλοποιηθεί το σύστημα, ιδίως στις περιοχές όπου ο αριθμός των παραγωγών που προβαίνουν στην αύξηση του αλκοολικού τίτλου είναι περιορισμένος · ότι η απλοποίηση αυτή μπορεί να επιτευχθεί αποκλείοντας από τη μείωση της τιμής, στις περιοχές όπου η χρησιμοποίηση της σακχαρόζης απαγορεύεται, τους οίνους των παραγωγών που παραιτούνται από κάθε βοήθεια που προβλέπεται για την αύξηση του αλκοολικού τίτλου από τον κανονισμό (ΕΟΚ) αριθ. 2287/87 της Επιτροπής της 30ής Ιουλίου 1987σχετικά με τη χορήγηση ενισχύσεως για τη χρησιμοποίηση στην οινοποίηση συμπυκνωμένων γλευκών σταφυλής και ανακαθαρισμένων συμπυκνωμένων γλευκών σταφυλής για την περίοδο 1987/88 (4)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 παράγραφος 1 του κανονισμού (ΕΟΚ) αριθ. 2351/87, το δεύτερο εδάφιο αντικαθίσταται από το ακόλουθο κείμενο:

«Η μείωση που αναφέρεται στο πρώτο εδάφιο δεν εφαρμόζεται:

- στον οίνο που παραδίδεται από τους παραγωγούς των περιοχών όπου η αύξηση του αλκοολικού τίτλου δεν μπορεί να γίνει παρά με προσθήκη γλεύκους, οι οποίοι παραιτούνται, για την περίοδο 1987/88, από κάθε ενίσχυση που καθορίζεται σε εφαρμογή του άρθρου 45 του κανονισμού (ΕΟΚ) αριθ. 822/87. Στην περίπτωση αυτή, ο παραγωγός προσκομίζει στον αποσταγματοποιό ένα αντίγραφο, δεόντως θεωρημένο από την αρμόδια αρχή που ορίζεται από το κράτος μέλος, της παραιτήσεως από τις ενισχύσεις που προβλέπονται από τον κανονισμό (ΕΟΚ) αριθ. 2287/87 της Επιτροπής (1),

- στον οίνο που εισέρχεται στο αποσταγματοποιείο μετά τις ημερομηνίες που προβλέπονται για τις διάφορες αμπελουργικές ζώνες στο άρθρο 23 παράγραφος 3 του κανονισμού (ΕΟΚ) αριθ. 822/87 και παραδίδεται από παραγωγό που προσκομίζει στις αρμόδιες αρχές την απόδειξη ότι, κατά τη διάρκεια της περιόδου, δεν έχει προβεί στην αύξηση του αλκοολικού τίτλου της παραγωγής επιτραπέζιου οίνου με προσθήκη σακχαρόζης και δεν έχει υποβάλει για την παραγωγή αυτή την αίτηση ενισχύσεως που αναφέρεται στο άρθρο 45 του εν λόγω κανονισμού.

(1) ΕΕ αριθ. L 209 της 31. 7. 1987, σ. 26.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Σεπτεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 184 της 3. 7. 1987, σ. 26.

(3) ΕΕ αριθ. L 213 της 4. 8. 1987, σ. 14.

(4) ΕΕ αριθ. L 209 της 31. 7. 1987, σ. 26.